Signe Munk (SF), 2024-05-23:
Tak for hjælpen.
Det vil fru Signe Munk gerne, og nu kommer der en korrekt vedtagelsestekst til den her debat fra SF, Det Konservative Folkeparti, Enhedslisten, Radikale Venstre og Alternativet, og den lyder som følger: Forslag til vedtagelse
»Danmark bevæger sig fortsat mod en grønnere og grønnere energisektor.
Det er et resultat af årtiers vedholdende investeringer i vedvarende energi og særligt de mange grønne aftaler, som kom efter klimavalget i 2019.
Folketinget ønsker at fortsætte det høje tempo i den grønne omstilling af vores energisektor.
Flere vindmøller og solceller er afgørende for, at Danmark kan sikre nok grøn strøm til at nå klimamålene.
Folketinget ønsker derfor, at vilkårene for – og incitamenterne til – opstilling af særligt vindmøller fremmes mere.
Folketinget konstaterer, at omstillingen væk fra gasfyrene går for langsomt.
Folketinget opfordrer derfor regeringen til at tage yderligere tiltag til at få udskiftet gasfyr.
Træbiomasse fylder en uforholdsmæssigt stor del af den danske energiforsyning.
Tak for det.
Den her energiredegørelse, vi debatterer i dag, står oven på flere års grønne beslutninger om energiomstillingen, og heldigvis tegner rapporten jo faktisk et stadig bedre billede af et grønnere og grønnere energisystem.
Energiredegørelsen sætter to streger under, at vi skal fortsætte kursen, og, som noget meget vigtigt, at den grønne omstilling ikke kommer af sig selv.
Det var et temposkifte, der nu også giver grønne resultater med mere grøn strøm, mere grøn varme og ny teknologi som ccs og elektrolyse.
Men uden nogle arbejdsomme lokalpolitikere var vi ikke kommet så langt, og derfor skal der herfra lyde en stor tak til alle de lokalpolitikere i landets kommuner, som sørger for, at der faktisk bliver opstillet vindmøller, som sørger for, at der kommer et solcelleanlæg, og som sørger for, at der bliver lavet fjernvarmeplaner der, hvor gasfyrene fylder for meget.
Jeres arbejde er høj grad med til at sikre, at Christiansborgs grønne intentioner faktisk bliver til virkelighed.
Tak for jeres indsats.
Der er som sagt mange lyspunkter i redegørelsen, men der er fortsat også mange usikkerheder, og der er en god del arbejde endnu.
F.eks. mangler jeg en konkret plan og en øget politisk indsats for at udfase naturgassen.
Vi skal holde os for øje, at det er om mindre end 10 år, at vi ikke længere skal bruge gas til privat opvarmning, og det er en beslutning, som vi kun kan få til at blive til virkelighed, hvis vi gør mere for at få skiftet gasfyrene ud med fjernvarme og varmepumper.
For folk køber stadig nye gasfyr.
De sidste 2 år er der købt 4.000 nye gasfyr årligt.
Selv om 40.000 gaskunder skiftede til fjernvarme og varmepumper i 2023, går det altså stadig for langsomt.
Der er brug for at styrke fjernvarmen og sikre gode midlertidige løsninger for dem, hos hvem gasfyret går i stykker, og for hvem der stadig er noget tid til, at fjernvarmen kommer, og der er brug for at få sat mere skub i installation af varmepumper.
Når det kommer til usikkerheder, skal vi følge vindmøllerne, hvis man kan udtrykke det sådan.
For vi har sendt 6 GW havvind i udbud, men vi ved jo fortsat ikke, om det reelt bliver til vindmøller og reelt bliver til grøn strøm, og desværre oplever vi lige nu et marked for havvind, som har mange usikkerheder, der er større end hidtil set.
Samtidig kan man jo konstatere, at antallet af vindmøller, der bliver opsat på land, i disse år er forsvindende lille.
Uden solceller og vindmøller har vi ikke meget grøn strøm, og uden elkabler kan det dårligt komme rundt, og derfor kan jeg kun støtte det, der står i redegørelsen, om, at det er væsentligt at få sat fart på den løbende udbygning af elnettet.
Jeg er helt overbevist om, at det er bedre at udbygge elnettet lidt for hurtigt end lidt for langsomt, for det er det, der sikrer, at de grønne elektroner faktisk kommer derud, hvor de skal bruges.
Men det handler også om, at vi fremmer elektrificeringen af vores samfund.
En stor del af vores energiforbrug kommer fortsat fra træbiomasse, og det er i mine øjne en alt for stor del, fordi det træ kunne bruges til noget bedre end at blive brændt af.
Det er ikke mere kompliceret end som så.
At der er krav om bæredygtighed i træbiomasse, er for så vidt godt nok, men det gør det ikke alene, og vi har brug for at gøre mere for at få minimeret behovet for træbiomasse i energiforsyningen.
Forventningen i redegørelsen er den samme, som den længe har været, nemlig at forbruget af træbiomasse ventes at falde med 43 pct. frem mod 2035.
Og selv om vi forventer, at det går den rigtige vej, skal vi ikke stille os tilfredse.
Tilbage i 2020 aftalte vi med hinanden, at vi skulle se på at få bragt forbruget ned, og nu skriver vi 2024, så jeg synes, tiden er inde til, at vi får taget fat.
Den måde, landbruget i store træk bliver drevet på i dag, giver for mange drivhusgasser og forurener i for høj grad vores fjorde.
Derfor er det for mig fuldstændig afgørende at understrege, at skal vi i SF være rigtig glade for sådan en god energiredegørelse, så bliver man også nødt til at gøre den samme indsats i andre hjørner af vores samfund, også for landbruget.